
1. Názov školského vzdelávacieho programu

 Na základe charakteristiky našej materskej školy ako rodinného a podnetného prostredia sme zvolili názov školského vzdelávacieho programu „MOTÝLIK“. Motýľ je symbolom krásy, radosti, slobody a neustáleho rozvoja. Jeho premena od húsenice až po farebného motýľa nám pripomína cestu dieťaťa, ktoré každým dňom rastie, objavuje nové poznatky, získava skúsenosti a rozvíja svoje schopnosti. 
Našou snahou je vytvárať prostredie plné pohody, bezpečia, lásky a porozumenia v ktorom sa každé dieťa cíti prijaté a jedinečné. Tak ako motýľ objavuje svet okolo seba aj deti v našej MŠ spoznávajú nové veci, rozvíjajú svoju fantáziu, tvorivosť a samostatnosť. 
 

  2. Poslanie školy a ciele výchovy a vzdelávania
 
· zlepšovať sociálnu aktivitu dieťaťa a napĺňať potrebu sociálneho kontaktu s rovesníkmi i s dospelými, 
· uľahčiť dieťaťu plynulú adaptáciu na zmenené- inštitucionálne, školské prostredie,
· Spravodlivosť a rovnosť v poskytovaní výchovy a vzdelávania, 
· podporovať rozvoj komunikačných kompetencií, matematických kompetencií a kompetencií v oblasti vedy a techniky, digitálnych kompetencií, kompetencií učiť sa, riešiť problémy, tvorivo a kriticky myslieť, sociálnych a personálnych kompetencií, občianskych kompetencií a pracovných kompetencií, 
· zvyšovať telesnú zdatnosť a pohybovú výkonnosť s cieľom pozitívnej adaptácie organizmu na meniace sa podmienky vonkajšieho a vnútorného prostredia a dosiahnutie pocitu osobnej spokojnosti, 
· sprostredkovať základy verejnej kultúry  a rozvíjať u dieťaťa dimenzie školskej spôsobilosti, aby sa ľahko adaptovalo na následné primárne vzdelávanie, 
· venovať sa deťom formou krúžkovej činnosti podľa vypracovaného plánu krúžkov -anglického, tanečného, výtvarného, 
· zabezpečiť dostupnosť poradenských a odborných služieb pre všetky deti,
· individuálne podporovať harmonický rozvoj schopností, zručností a osobností detí s odloženou povinnou dochádzkou, vypracovať individuálny plán a spolupracovať s Centrom pedagogicko-psychologického poradenstva a prevencie, 
· realizovať aktivity pre deti aj s rodičmi v oblasti  enviromentálnej výchovy na vytváranie možnosti získať poznatky, hodnoty a schopnosti na ochranu životného prostredia, a tým schopnosť chápať a hodnotiť súvislosti  medzi samotným dieťaťom a životným prostredím prostredníctvom bádania, skúmania a experimentovania, 
· utvárať predstavu detí o tradíciách a zvykoch obce, regiónu, vytvárať predpoklady na rozvíjanie citu ku krásam regiónu a ľudovému umeniu, 
· rozvíjať schopnosť detí orientovať sa v okolí MŠ vzhľadom na dopravné prostredie z hľadiska bezpečnosti na cestnej komunikácii, 
· Umožňovať poskytovanie podporných opatrení vo výchove a vzdelávaní podľa par. 145a a  par. 145b školského zákona.
 
 
Vlastné zameranie materskej školy
 
Pohybom k zdraviu
Pohyb je pre deti prirodzenou činnosťou, ktorá im prináša radosť. Je súčasťou zdravého životného štýlu, preto sa zameriavame na rozvíjanie a upevňovanie telesnej zdatnosti a výkonnosti detí a s tým súvisiace upevňovanie vôľových vlastností a prosociálneho správania. Prioritu vidíme v zabezpečovaní dobrých  podmienok priestorových aj materiálnych pre pohybové aktivity.
 
Poznávame a chránime prírodu
Ochrana prírody patrí pri súčasnom stave znečistenia našej planéty k prioritám, na ktoré je potrebné upozorňovať od útleho detstva. Deti majú možnosť oboznamovať sa s jednotlivými ekosystémami pozorovaním. Naše turistické vychádzky  do okolia sú zamerané na priame vnímanie živočíšnej, rastlinnej ríše a vzájomne prepojenie. Priamo v lese rozoznávajú zloženie lesných porastov, hniezdenie a výskyt vtákov, potrebu ochrany ohrozených druhov v spolupráci so sokoliarmi. Cez bádanie a rozlišovanie stôp v pôde, snehu pozorujú pohyb lesných zvierat, výskyt hmyzu, chrobákov je spojený s poznávaním lúčnych, liečivých kvetov a vzájomné prepojenie v súvislosti s opeľovaním. Vedomosti o prírode prehlbujeme prostredníctvom digitálnych edukačných programov ( Putovanie vodnej kvapky atď.) a zážitkového učenia poskytujeme deťom príležitosť poznávať prírodné javy. Deti sú vedené aj k samostatnému hľadaniu informácií a bádaniu.
 
 Tradície
Popri napredovaniu moderných technológií nezabúdame deťom vštepovať lásku k ľudovým tradíciám, ktoré majú v našej obci a regióne trvalé korene. Najviac rezonujú pri oslavách Úcty k starším, cez vianočné a veľkonočné sviatky, Deň matiek, Na pastirni hrajú a speváckej súťaži v ľudovom speve detí MŠ, ktorú organizujeme. Vzťah k ľudovým tradíciám prehlbujeme cez projekt Od zrna k chlebu, pri návšteve múzea v Tv (oboznamujú sa  s remeslami, so spôsobom života a prácou v minulosti), zdobením perníkov, veľkonočných vajíčok. Svoje čaro a jedinečnosť má vystupovanie v krojoch s ľudovým tancom. Naše aktivity budeme obohacovať o rozvíjanie zručností detí pri tvorení s drôtom, prútím, hlinou v tvorivých kútikoch.

3. Stupeň vzdelania, ktorý sa dosiahne absolvovaním školského        vzdelávacieho programu alebo jeho ucelenej časti
 
· predprimárne vzdelanie získa dieťa absolvovaním posledného ročníka vzdelávacieho programu odboru vzdelávanie v materskej škole,
· predškolské vzdelávanie ukončuje dieťa spravidla v školskom roku, v ktorom do 31. augusta dosiahlo šiesty rok veku a dosiahlo školskú spôsobilosť, 
· predprimárne vzdelávanie môže dieťa ukončiť aj vtedy, ak nedovŕši šiesty rok veku, ale podľa vyjadrenia príslušného školského zariadenia výchovného poradenstva a prevencie a všeobecného lekára pre deti a dorast môže plniť povinnú školskú dochádzku( predčasné zaškolenie dieťaťa na žiadosť rodiča).
· dokladom o získanom stupni vzdelania je osvedčenie o absolvovaní predprimárneho vzdelávania, ktoré vydáva materská škola,
 

4.  Dĺžka štúdia a forma výchovy a vzdelávania

 Materská škola podporuje osobnostný rozvoj detí v oblasti sociálno-emocionálnej, intelektuálnej, telesnej, morálnej, estetickej, rozvíja schopnosti a zručnosti, utvára predpoklady na ďalšie vzdelávanie, pripravuje na život v spoločnosti v súlade s individuálnymi a vekovými osobitosťami detí. Výchova a vzdelávanie v materskej škole sa uskutočňuje podľa školského vzdelávacieho programu . Na predprimárne vzdelávanie sa priíma dieťa od troch rokov veku; výnimočne možno prijať dieťa od dovŕšenia dvoch rokov veku. 
Dĺžka štúdia dieťaťa v materskej škole je niekoľkoročná alebo posledný rok pred plnením povinnej školskej dochádzky dieťaťa do materskej školy.
Predprimárne vzdelávanie je povinné pre dieťa, ktoré dosiahlo 5 rokov veku do 31. augusta. Povinné predprimárne vzdelávanie trvá jeden školský rok. Ak dieťa po dovŕšení šiesteho roku veku nedosiahne školskú spôsobilosť, bude pokračovať v plnení povinného predprimárneho vzdelávania ešte jeden školský rok za podmienok ustanovených v zákone.
Podrobnosti o prijímaní detí na povinné predprimárne vzdelávanie a ich dochádzke do materskej školy sú rozpracované v školskom poriadku.
 
 Forma výchovy a vzdelávania
 
Výchova a vzdelávanie, poldenná aj celodenná, sa v materských školách uskutočňuje dennou formou. Denná forma výchovy a vzdelávania sa môže uskutočňovať aj ako dištančná: 
a) v celom rozsahu vzdelávania zabezpečovaného materskou školou pre deti, ak sa vyhlási výnimočný stav, núdzový stav alebo mimoriadna situácia, 
b) v rozsahu podľa rozhodnutia riaditeľa školy, ministra školstva alebo inej oprávnenej osoby v čase mimoriadnej situácie, núdzového stavu alebo výnimočného stavu pre všetkých žiakov; 
c) v rozsahu podľa rozhodnutia riaditeľa materskej školy pre deti, pre ktoré je predprimárne vzdelávanie povinné, ak kvôli zdravotnému stavu alebo z iných závažných dôvodov (napr.: rodinné dôvody, ohrozovanie bezpečnosti a zdravia iných detí, ktoré sú účastníkmi výchovy a vzdelávania), nemôžu plniť povinné predprimárne vzdelávanie formou pravidelného denného dochádzania, najdlhšie počas troch po sebe idúcich mesiacov, 
d) v rozsahu nevyhnutne potrebnom, najviac však jeden mesiac, z dôvodov podľa § 150a ods. 2 školského zákona. 
 
Povinné predprimárne vzdelávanie dieťa plní formou pravidelného denného dochádzania v pracovných dňoch v rozsahu najmenej štyri hodiny denne, okrem času školských prázdnin. Dieťa so zdravotným znevýhodnením môže plniť povinné predprimárne vzdelávanie v rozsahu menej ako štyri hodiny denne za podmienok ustanovených zákonom.
 Výchova a vzdelávanie sa v materskej škole uskutočňuje prostredníctvom nasledovných foriem denných činností: 
• hry a činnosti podľa výberu detí, 
• zdravotné cvičenie, 
• vzdelávacia aktivita, 
• pobyt vonku, 
• činnosti zabezpečujúce životosprávu (osobná hygiena, stravovanie, odpočinok).
 
                                                                
5 .Učebné osnovy
  Učebnými osnovami školského vzdelávacieho programu Motýlik sú výkonové štandardy jednotlivých vzdelávacích oblastí Štátneho vzdelávacieho programu pre predprimárne vzdelávanie v materských školách. 
 
Východiská plánovania 
 
Východiská plánovania načrtávajú základný prístup našej materskej školy k plánovaniu výchovno-vzdelávacej činnosti. Nasledovné princípy vyjadrujú, akým spôsobom materská škola postupuje pri usporadúvaní konkrétneho obsahu vzdelávania.
 
· Plán výchovno-vzdelávacej činnosti je chápaný ako súčasť prípravy na výchovno-vzdelávaciu činnosť, ktorého forma a spôsob vedenia sú schválené pedagogickou radou.
· Učiteľky vzájomne spolupracujú v rámci prípravy a plánovania svojej výchovno-vzdelávacej činnosti v konkrétnej triede. 
· V rámci cielenej vzdelávacej aktivity zohľadňujú možnosť voľby vzájomne kombinovať a prelínať príslušné vzdelávacie oblasti.
· Učiteľky vychádzajú pri plánovaní z poznania aktuálnej úrovne detí, diferencovane reagujú na odlišnosti detí vo vlastnostiach, schopnostiach, záujmoch.
· Učiteľky plánujú systematickým spôsobom od menej náročných požiadaviek na dieťa k náročnejším a rešpektujú metodické postupy špecifické pre jednotlivé vzdelávacie oblasti.
· Na základe hlbšieho poznania charakteristiky jednotlivých vzdelávacích oblastí, ako aj poznania vzdelávacích štandardov si učiteľka samostatne volí vhodné metódy, stratégie, formy a prostriedky pre svoju plánovanú výchovno-vzdelávaciu činnosť. 
·  Učiteľky vychádzajú z materiálno-technických a priestorových podmienok, z personálneho zabezpečenia výchovy a vzdelávania (aj z možnosti spolupráce s ďalšími subjektmi), z reálnych možností, ktoré materská škola vo svojej lokalite má. 
· Výchovno-vzdelávacia činnosť je plánovaná týždenne

Výkonové štandardy, ktoré sa plnia priebežne, počas celého školského roka: 

Zdravie a pohyb
· Má osvojené základné hygienické návyky.
· Ovláda základné sebaobslužné činnosti
· Aktívne sa zúčastňuje na príprave stolovania, používa príbor a dodržiava čistotu pri stolovaní.
· Udržiava poriadok vo svojom okolí.
· Dodržiava pravidlá v pohybových aktivitách.
 
Človek a spoločnosť
· Plynule rozpráva o svojich záľubách aj povinnostiach.
· Vie koľko má rokov.
· Oslovuje menom rovesníkov v triede.
· Pozná mená učiteľov v triede.
· Nadviaže adekvátny sociálny kontakt(verbálny i neverbálny) s inými osobami -deťmi i dospelými.
· Volí vhodný pozdrav vzhľadom na aktuálnu situáciu.
· Odzdraví primerane situácii akceptujúc osobu, s ktorou sa zdraví.
· Používa pozdrav, prosbu, poďakovanie, ospravedlnenie vzhľadom na aktuálnu situáciu.
· Rešpektuje dohodnuté pravidlá spoločensky prijateľného správania.
· Správa sa ohľaduplne k deťom i dospelým.
· Spolupracuje v skupinovej činnosti na základe osobných predpokladov.
· Sústredí sa na činnosť na základe zapojenia vôľových vlastností.
· Dokončuje individuálnu alebo skupinovú činnosť.
· Reaguje spoločensky prijateľným spôsobom na aktuálne prejavy emócií- pozitívne i negatívne.
· V dialógu vie vypočuť iných(deti i dospelých).
· Správa sa priateľsky k deťom i dospelým.
· Požiada o pomoc, keď si to situácia vyžaduje.
· Poďakuje za pomoc od druhých.
· Poskytne iným pomoc.
· Obdarí druhých.
· Podelí sa o veci.
· Reaguje adekvátne na dobré skutky.
· Presadzuje sa v hre alebo v činnostiach spoločensky prijateľným spôsobom.
· Nenásilne rieši konflikt.
· Odmieta nevhodné správanie.
· Uvedomuje si na elementárnej úrovni dôsledky svojho správania.
 
Jazyk a komunikácia
· Aktívne a spontánne nadväzuje rečový kontakt s inými osobami- deťmi i dospelými.
· Reaguje na neverbálne signály(gestá, mimiku), udržiava očný kontakt, hlasnosť prejavu prispôsobuje situácii.
· Používanie jazyka prispôsobuje sociálnym situáciám a vzťahom.
· Pozná a dodržiava základné pravidlá vedenia dialógu.
· Rozumie spisovnej podobe jazyka.
· Dokáže jednoducho vysvetliť, prečo je písaná reč dôležitá.
· Uvedie jednoduché príklady dôležitosti písanej reči.
· Vníma a vie primerane vysvetliť rozdiel medzi poéziou(básničkou) a prozaickými žánrami.
· Pri činnostiach s knihou rozumie a aktívne používa výrazy ako autor, kniha, strana, spisovateľ.
· Pri listovaní a prezeraní knihu správne drží.
· Ukáže titulnú stranu knihy.
· Ukáže začiatok čítania textu.
· Listuje v knihe správnym smerom.
· Rozpozná, kde je v knihe uvedený názov a autor knihy.
· Identifikuje pri čítaní slová v správnej smerovej orientácii(zľava – doprava).
· Ukáže pri čítaní riadky v správnej smerovej orientácii(zľava- doprava, zhora- nadol).
· Identifikuje niektoré písmená abecedy.
· Pri kreslení a grafomotorických činnostiach sedí vzpriamene, vzdialenosť očí od podložky je primeraná.
· Úchop a tlak ceruzky zodpovedá norme.

Umenie a kultúra   
Hudobná výchova 
· Spieva piesne a riekanky. 
Výtvarná výchova 
· Opíše obsah kresby.
· Reaguje výtvarnými prostriedkami na zmyslové podnety. 








MESAČNÉ A TÝŽDENNÉ TÉMY VÝCHOVNO – VZDELÁVACEJ  ČINNOSTI MATERSKEJ ŠKOLY

September: ,,Mám ja peknú záhradôčku“
1. Všetci sme si kamaráti a všetci sa máme radi
2.  Plody jesene
3.  Svet emócií
4. Bezpečne na ceste

Október: ,, V tom zelenom lese“
1.Jeseň k nám prišla
2.Sťahovavé vtáky
3. Les a jeho tajomstvá
4. Babička a deduško

November:  „Žijeme zdravo“
1. Moje telo
2. Zdravie, zdravý životný štýl a protidrogová prevencia
3.Remeslá a povolania
4.Zvieratká sa pripravujú na zimu

December: ,,Vianoce mám najradšej“
1. Mikuláš a čertíci
2. Adventný čas
3. Vianočné prekvapenie

Január: ,, Biely svet“
1.Zima, zimička
2. Zimné športy
3.Mladí bádatelia

Február: „Radujme sa, veseľme sa“
1. Fašiangy – Turíce
2.Karneval
3. Moje ruky objavujú
4.Čarovný vesmír

Marec: ,, Jar k nám zavítala“
1. Jarný zvuk
2. U babičky na dvore
3. Z rozprávky do rozprávky
4. Sviatky jari – Veľká noc
5. Kolobeh vody v prírode

Apríl: ,,Naša planéta“
1.Moje políčko
2. Kvety vôkol nás
3. Naša Zem je guľatá
4. Veda okolo nás

Máj: ,,Ja a moja rodina“
1. Moja rodina
2. Mamičkin sviatok
3. Naše Slovensko
4.Zázraky prírody

Jún: ,, Dovidenia škôlka milá“
1. Deň detí
2. Poďme spolu do prírody
3. ZOO- zvieratká exotické, vodné
4. Dovidenia školička
Podporné opatrenia v MŠ
  Naša MŠ sa dlhodobo zameriava na inkluzívne vzdelávanie, ktorého cieľom je rešpektovať výchovno-vzdelávacie potreby dieťaťa. Aj naďalej súčasťou kolektívu sú pedagogický asistenti učiteľa, odborný zamestnanec a rodičovský asistent, ktorých úlohou je spolupracovať s učiteľkami na podporných opatreniach.
 Podporné opatrenia sú zamerané na poskytovanie individuálnej podpory výchovy a vzdelávania, zvolením vhodných metód, foriem a postupov s rešpektovaním rozmanitosti potrieb, schopností a možnosti dieťaťa nadaného, so zdravotným znevýhodnením a detí s odloženou školskou dochádzkou.
 Podporné opatrenia môžu mať krátkodobý charakter niekoľko mesiacov (dieťa sa potrebuje socializovať a začať plniť úlohy v rámci EA), alebo dlhodobý kedy po uplynutí 3 mesiacov nedôjde k napredovaniu a bude potrebné spolupracovať s odborníkmi – logopédom, špeciálnym pedagógom.
 Jednotlivé „oslabenia“ sú diferencované do oblasti:
· pohybových schopností,
· zmyslového vnímania,
· kognitívnych schopností,
· komunikačnej schopnosti, jazyka a reči,
· sociálno-komunikačných zručností,
· emocionality,
· sebaobsluhy
 Podporné opatrenia sú prevádzané individuálne asistentkami učiteľa a odborným zamestnancom v triede počas ranných hier v súvislosti s témou týždňa v spolupráci s učiteľkou na triede. Zaradenie dieťaťa na podporné opatrenie predchádza pedagogická diagnostika vykonávaná učiteľkami, ktoré najskôr zistia v ktorých oblastiach dieťa potrebuje pomoc aj keď každé dieťa má svoje tempo učenia sa, alebo môžu požiadať rodičia v rámci spolupráci s MŠ a chcú podporiť napredovanie svojho dieťaťa, podchytiť napr. zlú výslovnosť, nesústredenosť - rozptýlená pozornosť.... 
6. Vyučovací jazyk 

Výchova a vzdelávanie sa realizuje v štátnom jazyku Slovenskej republiky – slovenský jazyk a je v zhode s rozhodnutím ministerstva školstva o zaradení materskej školy do siete škôl a školských zariadení Slovenskej republiky a so zriaďovacou listinou.

7. Vnútorný systém kontroly a hodnotenia detí
 
Pri plnení vzdelávacích štandardov v predprimárnom vzdelávaní je dôležité cielene spoznávať, pedagogický diagnostikovať individuálne osobitosti dieťaťa, identifikovať jeho aktuálne rozvojové možnosti a k ním nasmerovať vzdelávacie pôsobenie k rozvoju osobnosti dieťaťa .

 Princípy hodnotenia stoja na humanisticky orientovanej koncepcii: 
· Neporovnávame deti medzi sebou, sledujeme a posudzujeme individuálny pokrok dieťaťa. - individuálny prístup v hodnotení.
· Sumatívne hodnotenie realizujeme len v určitých intervaloch, alebo v prípade potreby. Preferujeme otvorené, formatívne hodnotenie - otvorenosť hodnotenia.
· Zameriavame sa na úspechy a pokroky dieťaťa, nie na nedostatky- pozitívna orientácia hodnotenia.
· Vždy sa pozeráme na dieťa ako osobnosť a celok - komplexnosť hodnotenia.
· Vedieme deti k objektívnemu sebahodnoteniu vytváraním transparentných kritérií a autokorekcie - tendencia k sebahodnoteniu a aktívny podiel dieťaťa na hodnotení. 

Pre hodnotenie, reflexiu a sebareflexiu využívame tieto formy hodnotenia: 
· Formatívne – priebežné každodenné hodnotenie, ktoré je orientované na podporu ďalšieho aktívneho učenia sa dieťaťa a ponúka rady a poučenie zamerané na zlepšenie budúcich výkonov. Formatívne hodnotenie je využívané priebežne počas školského roka prostredníctvom metód slovného hodnotenia, pedagogického pozorovania, rozhovoru, analýzy produktov činností a procesov, ktorými vznikli. Každé dieťa má svoje portfólio, ktoré je kľúčovou formou dokumentovania. Súčasťou formatívneho hodnotenia je sebahodnotenie detí prostredníctvom autokorektívnych pomôcok, jednoduchého slovného aj symbolického sebahodnotenia. Oblasťami hodnotenia sú oblasti rozvoja osobnosti dieťaťa podľa štruktúrovaného diagnostického portfólia.
· Sumatívne – zhrňujúce hodnotenie, ktoré konštatuje stav dosiahnutia úrovne po dlhšom časovom úseku, ktorými sú výstupné diagnostikovanie, alebo posudzovanie školskej spôsobilosti. Zhrňujúce hodnotenie realizujeme dvakrát do roka, u detí rok pred plnením školskej dochádzky formou testovania školskej spôsobilosti interným (učiteľka) aj externým posudzovateľom (psychológ CPaP). Učiteľky v jednotlivých triedach vedú diagnostické portfólio dieťaťa, ktoré slúži ako dokument poskytujúci pohľad o rozvoji osobnosti dieťaťa v jednotlivých oblastiach a podklad pre vstupnú, priebežnú a výstupnú diagnostiku. V rámci spolupráce, po písomnom súhlase zákonného zástupcu dieťaťa, posúdi školskú pripravenosť Centrum poradenstva a prevencie v Trebišove.                                         
 
  
8. Stratégia podpory detí v súlade s princípmi inkluzívneho vzdelávania
 
 Materská škola vytvára podmienky na vzdelávanie všetkých detí bez rozdielu. Rešpektuje individuálne potreby, schopnosti, zdravotný stav, kultúrne a sociálne zázemie každého dieťaťa. 
Podpora detí sa zabezpečuje najmä:
· individuálnym prístupom k dieťaťu,
· prispôsobením výchovno-vzdelávacích metód a foriem práce,
· spoluprácou s rodičmi (zákonným zástupcom)
· spoluprácou s odbornými zamestnancami ( CPPaP, logopéd, psychológ, špeciálny pedagóg a ďalší odborníci podľa potrieb dieťaťa)
· vytváraním bezpečného podporného a rešpektujúceho prostredia bez diskriminácie, šikanovania a násilia,
· prijímaním primeraných podporných opatrení podľa platných právnych predpisov.

Materská škola zabezpečuje podporu deťom v rozsahu svojich možností a spolupráci so ZZ a príslušnými odbornými pracoviskami.  

Ciele systému podpory
 • zabezpečiť rovný prístup a plnohodnotnú účasť každého dieťaťa na výchove a vzdelávaní,
 • včas rozpoznávať individuálne potreby dieťaťa a primerane na ne reagovať,
 • podporovať rozvojové možnosti, silné stránky, samostatnosť, sebadôveru a sociálne začlenenie dieťaťa,
 • predchádzať neúspechu, diskriminácii, segregácii a sociálnemu vylúčeniu, 
• vytvárať bezpečnú, prijímajúcu a podnetnú klímu založenú na rešpekte, spolupráci a vzájomnej pomoci.

Pedagogická a individuálna podpora v praxi 
Podpora sa poskytuje podľa aktuálnych potrieb dieťaťa a môže mať univerzálny, cielený alebo individuálny charakter. Učiteľka priebežne sleduje zapojenie dieťaťa, jeho pokrok, spôsob komunikácie, sociálne vzťahy, záujem, samostatnosť a reakcie na náročnejšie situácie. Na základe zistení prispôsobuje organizáciu, metódy, pomôcky a náročnosť činností.

Postup pri potrebe zvýšenej podpory
 • učiteľka identifikuje potrebu prostredníctvom pedagogického pozorovania a diagnostiky a zaznamenáva podstatné zistenia,
 • v triede sa najskôr upravia bežné pedagogické podmienky – zadanie, tempo, rozsah, forma práce, prostredie alebo pomôcky, 
• súčasťou podpory je priebežná komunikácia so zákonným zástupcom a spoločné pomenovanie funkčných postupov,
 • ak podpora v bežnom režime nepostačuje alebo to charakter potrieb dieťaťa vyžaduje, škola spolupracuje so zariadením poradenstva a prevencie, 
• pri dieťati so ŠVVP sa podmienky vytvárajú na základe vyjadrenia zariadenia poradenstva a prevencie prostredníctvom individuálneho vzdelávacieho programu, príslušného vzdelávacieho programu alebo poskytovaných podporných opatrení, 
• účinnosť zvolených postupov sa priebežne vyhodnocuje a podľa potreby sa podpora upravuje.

Spolupráca so zákonnými zástupcami, podporným tímom a poradenskými zariadeniami
 Materská škola uplatňuje partnerský prístup so zákonnými zástupcami. Poskytuje im primeranú spätnú väzbu o napredovaní dieťaťa, konzultuje možnosti podpory a rešpektuje kompetencie jednotlivých odborníkov. Ak v materskej škole pôsobí školský podporný tím alebo odborní zamestnanci, zapájajú sa podľa svojich kompetencií. Podľa potreby škola spolupracuje so zariadeniami poradenstva a prevencie a ďalšími odborníkmi v rozsahu potrebnom na zabezpečenie podpory dieťaťa.

Prijímajúca klíma, prevencia diskriminácie a segregácie 
Materská škola vytvára prostredie, v ktorom sa každé dieťa cíti bezpečne a prijato. Deti sú zapájané do spoločných aktivít bez vytvárania oddelených skupín na základe zdravotného stavu, sociálneho, jazykového alebo kultúrneho zázemia. Učiteľky cielene modelujú rešpektujúcu komunikáciu, oceňujú pomoc, spoluprácu a rozmanitosť a bezodkladne reagujú na prejavy odmietania, zosmiešňovania alebo vylučovania.

Monitorovanie a vyhodnocovanie systému podpory 
• priebežné pedagogické pozorovanie a pedagogická diagnostika, 
• vyhodnocovanie zapojenia, pokroku a sociálneho začlenenia dieťaťa, 
• konzultácie pedagogických zamestnancov a podľa potreby odborných zamestnancov,
 • spätná väzba a konzultácie so zákonnými zástupcami, 
• vyhodnocovanie účinnosti podporných opatrení a odporúčaní zariadenia poradenstva a prevencie, 
• priebežná úprava plánovania výchovno-vzdelávacej činnosti podľa reálnych potrieb detí.


9.  Stratégia digitálnej tranformácie vzdelávania

Materská škola podporuje rozvoj digitálnych kompetencií detí, pedagogických zamestnancov a efektívnu elektronickú komunikáciu so ZZ v súlade Stratégiou digitálnej transformácie vzdelávania Slovenskej republiky.

Materská škola sa zameriava na:
· primerané využívanie digitálnych technológii vo výchovno-vzdelávacom procese,
· rozvíjanie základnej digitálnej gramotnosti detí prostredníctvom hier, interaktívnych aktivít a edukačných programov,
· podporu tvorivosti, komunikácie a spolupráce detí pri využívaní digitálnych pomôcok,
· vedenie detí k bezpečnému a zodpovednému používaniu digitálnych zariadené primeraných ich veku,
· zvyšovanie digitálnych kompetencií pedagogických zamestnancov prostredníctvom ďalšieho vzdelávania,
· využívanie elektronických foriem komunikácie so ZZ ( webová stránka, email, informačný systém školy) 

V oblasti materiálno-technického zabezpečenia škola:
· postupne modernizuje digitálne vybavenie,
· využíva dostupne digitálne učebné pomôcky a interaktívne technológie,
· zabezpečuje ochranu osobných údajov a bezpečne používanie informačných technológií

Ciele a princípy

 V oblasti digitálnej transformácie si materská škola stanovuje tieto ciele:
· rozvíjať u detí primerané digitálne kompetencie prostredníctvom hry, objavovania, experimentovania a riešenia problémových situácií, 
·  podporovať rozvoj informatického a logického myslenia primerane veku detí, 
· viesť deti k bezpečnému, zodpovednému a primeranému používaniu digitálnych technológií, 
· využívať digitálne pomôcky na podporu individualizácie vzdelávania a inkluzívneho prístupu,
·  prepájať digitálne technológie s environmentálnym vzdelávaním, regionálnou výchovou, zdravým životným štýlom a ďalšími aktivitami školy,
·  rozvíjať digitálne kompetencie pedagogických zamestnancov prostredníctvom kontinuálneho profesijného vzdelávania.

Rozvoj digitálnych kompetencií detí

Deti získavajú prvotné skúsenosti s digitálnymi technológiami primerané ich veku, rozvíjajú schopnosť orientovať sa v digitálnom prostredí a využívať technológie tvorivým a bezpečným spôsobom. 
Základné porozumenie digitálnej dobe, rozvíjanie základov informatického myslenia a kritického myslenia u detí podporujeme prostredníctvom využívania dostupného IKT vybavenia-  (Bee-Bot),  Hovoriace štipce a audio-pomôcky

Rozvoj digitálnych kompetencií pedagogických zamestnancov

 Pedagogickí zamestnanci priebežne rozvíjajú svoje digitálne kompetencie formou profesijného vzdelávania, samoštúdia, vzájomného zdieľania skúseností a využívania moderných pedagogických postupov. Pri využívaní digitálnych technológií uplatňujú kritický výber digitálnych nástrojov, rešpektujú zásady bezpečnosti a ochrany osobných údajov a vytvárajú deťom vhodné podmienky na získavanie prvých skúseností s digitálnym svetom.

Deti získavajú prvotné skúsenosti s digitálnymi technológiami primerané ich veku, rozvíjajú schopnosť orientovať sa v digitálnom prostredí a využívať technológie tvorivým a bezpečným spôsobom. 

